Universitatea Cuza din Iași, acuzată că tergiversează expertiza privind suspiciunea de plagiat a doctoratului lui Codruț Olaru, îndrumat de Tudorel Toader

Grupul de inițiativă Reset acuză conducerea Universității Alexandru Ioan Cuza din Iași că tergiversează încă din decembrie găsirea experților ceruți de Consiliul Naţional de Atestare a Titlurilor, Diplomelor si Certificatelor Universitare (CNATDCU) pentru a evalua lucrarea de doctorat a procurorului Codruț Olaru, suspectă de plagiat. Teza lui Olaru a fost coordonată de Tudorel Toader, ministru al justiției și rector suspendat al Universității ieșene.

Reset a publicat pe pagina de Facebook un răspuns al Unviersității, care susține că ”în urma procesului de identificare a experților la nivel național am primit trei răspunsuri, dintre care doar unul conține o nominalizare, motiv pentru care continuăm demersurile în vederea completării comisiei de analiză… Considerăm că acest proces se derulează cu celeritate, nefiind grevat de nici o amânare”.

CNATDCU a cerut Universității ieșene încă din 14 decembrie un punct de vedere privind acuzațiile de plagiat, dar până acum Universitatea Cuza nu a reușit nici măcar să strângă echipa de experți care să analizeze teza.

”După atâtea luni, instituția nu a găsit încă experții și nici nu se grăbește să o facă, în speranța că vom uita și ne vom resemna. Ei, bine, nici nu uitam și nici nu ne resemnăm. Universitatea Al. I. Cuza, prin reprezentanții săi, are obligația de a lua măsuri urgente și să răspundă cu seriozitate și promptitudine, de la înălțimea prestigiului său, solicitărilor de interes public. Cumva cei de la Universitatea Cuza nu vor să-l deranjeze prea mult pe dl Prof. rector autosuspendat, Tudorel Toader?”, scrie Reset într-o postare pe Facebook.

Foto: Codruț Olaru și Tudorel Toader (InquamPhotos / Octav Ganea)